钦定古今图书集成/明伦汇编/官常典/第758卷 > 韩范
## 钦定古今图书集成/明伦汇编/官常典/第758卷 > 韩范

按《江宁府志》：“范，字孟小，鹰扬卫籍。早慧，伯银台国藩
每器爱之。父国祯，励志食贫，娶薛氏，善操作，得母欢
心。崇祯丙子举于乡。先是，范父任侠好施，涉江有负
官钱鬻其女者，解囊中金赎归之，咸以为天道云。榜
发称贺，范泣曰：‘吾恸吾父之不及见也’。为辍匕著累
日。母萧氏六十寿，亲友称庆，范犹以不逮事父为恨。”
母卒，哀恸逾礼。服阕谒选，得吴兴教谕。闻国变，告先
师庙痛哭，挈妻孥归，忧愤成疾。濒死，犹具衣冠，舟中
北面再拜而逝。